
	Õigusakti eelnõu muudatusettepanekud

	Kahes veerus esitatud Euroopa Parlamendi muudatusettepanekud

Välja jäetav tekst on märgistatud vasakpoolses veerus paksus kaldkirjas. Teksti asendamine on märgistatud mõlemas veerus paksus kaldkirjas. Uus tekst on märgistatud parempoolses veerus paksus kaldkirjas.

Iga muudatusettepaneku päise esimene ja teine rida osutavad läbivaadatava õigusakti eelnõu asjaomasele tekstiosale. Kui muudatusettepanek puudutab kehtivat õigusakti, mida õigusakti eelnõus soovitakse muuta, märgitakse päises lisaks kolmandale reale viide kehtivale õigusaktile ja neljandale reale viide muudetavale sättele.

Konsolideeritud tekstina esitatud Euroopa Parlamendi muudatusettepanekud

Uued tekstiosad on märgistatud paksus kaldkirjas. Välja jäetud tekstiosad on tähistatud sümboliga ▌ või läbi kriipsutatud. Teksti asendamise puhul on uus tekst märgistatud paksus kaldkirjas ja asendatav tekst kustutatud või läbi kriipsutatud. 
Erandina ei tähistata teenistuste tehtud puhtalt tehnilist laadi muudatusi lõpliku teksti vormistamiseks.

EUROOPA PARLAMENDI SEADUSANDLIKU RESOLUTSIOONI PROJEKT
nõukogu direktiivi eelnõu kohta, millega muudetakse direktiivi 2006/112/EÜ käibemaksunormide osas, mis on seotud maksukohustuslastega, kes teevad võimalikuks imporditud kaupade kaugmüügi, ning kolmandatelt territooriumidelt või kolmandatest riikidest imporditud kaupade kaugmüügi erikorra ja impordikäibemaksu deklareerimise ja tasumise erikorra kohaldamisega
(08710/2025 – C10‑0084/2025 – 2023/0158(CNS))
(Seadusandlik erimenetlus – uuesti konsulteerimine)
Euroopa Parlament,
–	võttes arvesse nõukogu eelnõu (08710/2025),
–	võttes arvesse komisjoni ettepanekut nõukogule (COM(2023)0262),
–	võttes arvesse oma 22. novembri 2023. aasta seisukohta[footnoteRef:1], [1:  ELT C, C/2024/4246, 24.7.2024, ELI: http://data.europa.eu/eli/C/2024/4246/oj.] 

–	võttes arvesse Euroopa Liidu toimimise lepingu artiklit 113, mille alusel nõukogu konsulteeris uuesti Euroopa Parlamendiga (C10‑0084/2025),
–	võttes arvesse kodukorra artikleid 84 ja 86,
–	võttes arvesse majandus- ja rahanduskomisjoni raportit (A10‑0000/2025)
1.	kiidab nõukogu eelnõu heaks;
2.	palub nõukogul Euroopa Parlamenti teavitada, kui nõukogu kavatseb Euroopa Parlamendi poolt heaks kiidetud tekstist kõrvale kalduda;
3.	palub nõukogul Euroopa Parlamendiga uuesti konsulteerida, kui nõukogu kavatseb oma eelnõu oluliselt muuta;
4.	teeb presidendile ülesandeks edastada Euroopa Parlamendi seisukoht nõukogule ja komisjonile ning liikmesriikide parlamentidele.

8. detsembril 2022. aastal esitas komisjon õigusaktide paketi „Käibemaks digiajastul“, mis koosneb kolmest ettepanekust:
	ettepanek võtta vastu nõukogu direktiiv, millega muudetakse direktiivi 2006/112/EÜ digiajastu käibemaksueeskirjade osas;
	ettepanek võtta vastu nõukogu määrus, millega muudetakse määrust (EL) nr 904/2010 digiajastuks vajaliku käibemaksualase halduskoostöö korra osas;
	ettepanek võtta vastu nõukogu rakendusmäärus, millega muudetakse rakendusmäärust (EL) nr 282/2011 teatavate käibemaksukordadega seoses nõutava teabe osas.
Selle paketiga töötati välja tegevuskava, milles rõhutati vajadust kaaluda, kuidas saaks maksupettuste vastu võitlemisel kasutada tehnoloogiat ja kuidas saaks Euroopa Liidu kehtivaid käibemaksueeskirju kohandada digitaalajastul ettevõtlusega tegelemiseks. Kolm muudatust, mille eesmärk on muuta käibemaks digiajastule vastavaks, on järgmised:
i)	e-arveldamisel põhinev uus reaalajas toimuva digitaalse aruandluse süsteem,
ii)	platvormimajanduse käibemaksueeskirjade ajakohastamine ning
iii)	ühtne käibemaksukohustuslasena registreerimine ettevõtjate puhul, kes tegelevad kogu ELis tarbijatele suunatud müügiga.
Euroopa Parlamendiga konsulteeriti ja ta esitas oma arvamuse nende seadusandlike ettepanekute kohta 22. novembril 2023. aastal. 2025. aasta jaanuaris konsulteeriti parlamendiga uuesti nõukogu direktiivi eelnõu üle, millega muudetakse direktiivi 2006/112/EÜ digiajastu käibemaksueeskirjade osas. Uuesti konsulteerimine oli seotud eeldatava tarnija või teenuseosutaja korraga, mis kujutas nõukogus olulist vaidlusküsimust ja muutis lõpliku kompromissi saavutamise eriti raskeks (A10-0001/2025). 
Põhjus, miks Euroopa Parlamendiga nüüd uuesti konsulteeritakse, on järgmine.
Esialgne pakett sisaldas ettepanekut muuta impordi ühe akna süsteem (IOSS) kohustuslikuks. Liikmesriigid lükkasid selle siiski tagasi. Alternatiivne ettepanek motiveerida impordi ühe akna süsteemi kasutamist, kehtestades tarnijatele ja platvormidele impordikäibemaksu tasumise kohustuse, kui nad IOSSi ei kasuta, ei olnud piisavalt küps, et lisada see pakett „Käibemaks digiajastul“, mille nõukogu võttis vastu 2025. aasta märtsis. 
2023. aasta mais esitas komisjon ettepanekute paketi liidu tolliseadustiku reformimiseks, eelkõige eesmärgiga kaotada tollimaksu- ja käibemaksuvabastused importkaupadele, mille väärtus ei ületa 150 euro künnist. 
2024. aasta suvel lisati liidu tolliseadustiku reformimise ettepanekutesse sätted IOSSi kasutamise stimuleerimiseks, pidades silmas nende seost tollieeskirjadega. Eesistujariik Poola pooldas IOSSi kasutamist stimuleerivate sätete, mida peetakse piisavalt küpseks, eraldamist tolliseadustiku reformimise ettepanekust ja eraldi kokkuleppe sõlmimist nende kohta. Delegatsioonid nõustusid sellega.
Majandus- ja rahandusküsimuste nõukogu 13. mai 2025. aasta istungil leppis nõukogu kokku, et käibemaksudirektiivi lisatakse sätted, millega stimuleeritakse IOSSi kasutamist ning millega kohustatakse tarnijaid ja platvorme tasuma impordikäibemaksu, kui nad impordi ühe akna süsteemi ei kasuta.
Oma 22. novembri 2023. aasta arvamuses soovitas Euroopa Parlament, et impordi ühe akna süsteemid peaksid toimima läbipaistvalt ja turvaliselt. Lisaks rõhutas ta, et ühtne lähenemisviis ühelt poolt impordi ühe akna süsteemile ning teiselt poolt tollialastele õigusaktidele ja tavadele aitaks kaotada vastuolud, vead ja topeltmaksustamise. Lisaks rõhutas Euroopa Parlament vajadust piirata VKEde halduskoormust. Veel palus Euroopa Parlament hinnata impordi ühe akna süsteemi kohustuslikuks muutmise eeliseid ja puudusi. 
Eespool öeldut silmas pidades on raportöör seisukohal, et kõnealuse uuesti konsulteerimise puhul on asjakohane kasutada muudatusettepanekuteta lihtsustatud menetlust.

